Afmælisárið mikla í lífeyrissjóðakerfinu – 2019 20.12.2019 Fréttir Afmælisárið mikla í lífeyrissjóðakerfinu – 2019 Lífeyrissjóðakerfi landsmanna hafði ríkar ástæður til þess að fagna merkilegum áföngum í sögu sinni á árinu 2019 og gerði það á ýmsan hátt . Lífeyrissjóðfólk og fleiri notuðu um leið tækifærið til að staldra við , meta stöðu lífeyrissjóða nú og viðra hugmyndir um hvað framtíðin kynni að bera í skauti sér fyrir lífeyrissjóðakerfið og þjóð sem eldist . Tveggja megináfanga í sögunni var minnst : 19. maí 2019 voru 50 liðin frá því skylduaðild launafólks að lífeyrissjóðum var staðfest sem ákvæði kjarasamninga á almennum vinnumarkaði . Skylduaðildin var lögfest á Alþingi 1974 og sex árum síðar náði hún líka til sjálfstætt starfandi fólks og stjórnenda í atvinnulífinu , með öðrum orðum til allra á vinnumarkaði . 28. nóvember 2019 voru 100 ár liðin frá því fyrsti lífeyrissjóðurinn varð til þegar gildi tóku lög um nr. 72 / 1919 um stofnun lífeyrissjóðs fyrir embættismenn og um skyldur þeirra til að kaupa sér geymdan lífeyri . Sjóðnum var ætlað að tryggja embættismönnum , er létu af embætti sökum elli og vanheilsu , geymdan lífeyri . Hátíðarsamkomur í Hörpu og Hofi Landssamtök lífeyrissjóða minntust hálfrar aldar afmælis skylduaðildar að lífeyrissjóðum á hátíðarsamkomum í Hörpu í Reykjavík 28. maí og í Hofi á Akureyri 30. maí 2019 . Katrín Jakobsdóttir forsætisráðherra ávarpaði gesti í Hörpu og Guðrún Hafsteinsdóttir , formaður Landssamtaka lífeyrissjóða , flutti hátíðarræðu . Ásthildur Sturludóttir , bæjarstjóri á Akureyri , flutti ávarp og í Hofi og Þórey S. Þórðardóttir , framkvæmdastjóri Landssamtaka lífeyrissjóða , flutti hátíðarræðu . Ný heimildamynd , Lífeyrissjóðaöldin 1919 - 2019 , var sýnd á báðum stöðum . Hún var gerð á vegum Landssamtaka lífeyrissjóða með tæknilegri aðstoð sjónvarpsstöðvarinnar Hringbrautar . Þar er stiklað er á stóru í lífeyrissjóðasögunni á 35 mínútum . Leikararnir og tónlistarmennirnir Jóhanna Vigdís Arnardóttir , Valur Freyr Einarsson og Jón Ólafsson stjórnuðu samkomunum í Hörpu og Hofi og fluttu tónlistarvörður frá ýmsum tímabilum í lífeyrissjóðasögunni . Fjölmenni sótti viðburðina í Reykjavík og á Akureyri og afmælishaldið þótti heppnast eins vel og til var stofnað . Viðtalsþáttur á Hringbraut Að kvöldi fullveldisdagsins 1. desember 2019 var frumsýndur á Hringbraut viðtalsþátturinn Lífeyrissjóðir í 50 ár , samvinnuverkefni Landssamtaka lífeyrissjóða og sjónvarpsstöðvarinnar . Sigmundur Ernir Rúnarsson stjórnaði þættinum og skrifaði handrit í samstarfi við Landssamtök lífeyrissjóða . Tekin voru upp og sett saman viðtöl við átján manns innan lífeyrissjóðakerfisins og utan þess og fjallað um söguna og margvísleg viðfangsefni sem tengjast lífeyrissjóðum og samfélaginu í nútíð og framtíð . Viðtalsþátturinn er 55 mínútur að lengd og hefur verið sýndur nokkrum sinnum á Hringbraut og verður sýndur líka á stöðinni í janúar 2020 . Farið er yfir vítt svið og tæpt á mörgu sem ber á góma í þjóðmálaumræðunni og öðru sem ætti að vera þar til umræðu ! Viðbrögð áhorfenda við þættinum voru góð . Hátíðarsamkoma LSR Lífeyrissjóður starfsmanna ríkisins – LSR fagnaði aldarafmælinu að morgni sjálfs afmælisdagsins , 28. nóvember 2019 , á morgunverðarfundi á Hilton Reykjavik Nordica . Þar var fjölbreytt dagskrá og bæði horft um öxl og fram á veginn . Katrín Jakobsdóttir forsætisráðherra ávarpaði gesti og Unnur Pétursdóttir , formaður stjórnar LSR , flutti ræðu . Þá ræddi Philip Ripman frá Storebrand í Noregi erindi um sjálfbærar fjárfestingar og í lokin var mikilvægi samtryggingar rætt í pallborði . Risaskref á erfiðum tímum Áhugavert er að velta fyrir sér þjóðfélagsaðstæðum á Íslandi við upphaf lífeyrissjóðakerfisins 1919 og sömuleiðis hálfri öld síðar þegar skylduaðildin er samþykkt með undirskrift fulltrúa Alþýðusambands Íslands , Vinnuveitendasambands Íslands og annarra sem hlut áttu að máli . Djúp efnahagslægð lá yfir Íslandi árið 1969 eftir að síldin hvarf af miðunum með tilheyrandi afleiðingum fyrir allt samfélagið , fjöldaatvinnuleysi og landflótta . Margir óttuðust að viðræður um kjarasamninga vorið 1969 myndu verða harkalegar og jafnvel kæmi til allsherjarverkfalls launafólks . Það gerðist ekki . Framsýnir forystumenn beggja vegna samningaborðsins náðu í lokin samkomulagi sem meðal annars kvað á um skylduaðild að lífeyrissjóðum . Fyrsti lífeyrissjóðurinn var stofnaður ári eftir að Ísland lýsti yfir fullveldi 1918 . Katrín Jakobsdóttir forsætisráðherra sagði á morgunverðarfundi LSR í tilefni aldarafmælisins að stofnun lífeyrissjóða í kjölfar fullveldisins hefði með öðru sýnt að „ Íslendingar vildu vera alvöru ríki , þjóð meðal þjóða . “